

VLADA REPUBLIKE HRVATSKE

Zagreb, 12. rujna 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa |

|  |  |
| --- | --- |
| **Predmet:** | Nacrt prijedloga zakona o izmjeni Zakona o izvlaštenju i određivanju naknade |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**MINISTARSTVO PRAVOSUĐA**

**Prijedlog Zakona broj \_\_\_\_\_\_\_**

**PRIJEDLOG ZAKONA O** IZMJENI **ZAKONA O IZVLAŠTENJU I ODREĐIVANJU NAKNADE,** **S KONAČNIM PRIJEDLOGOM ZAKONA**

**Zagreb, rujan 2019.**

**PRIJEDLOG ZAKONA O** IZMJENI **ZAKONA O IZVLAŠTENJU I ODREĐIVANJU NAKNADE**

I. USTAVNA OSNOVA ZA DONOŠENJE ZAKONA

Ustavna osnova za donošenje Zakona o izmjeni Zakona o izvlaštenju i određivanju naknade sadržana je u članku 2. stavku 4. podstavku 1. Ustava Republike Hrvatske („Narodne novine“, broj 85/10. - pročišćeni tekst i 5/14. - Odluka Ustavnog suda Republike Hrvatske).

# **II.** OCJENA STANJA I OSNOVNA PITANJA KOJA SE UREĐUJU ZAKONOM TE POSLJEDICE KOJE ĆE DONOŠENJEM ZAKONA PROISTEĆI

Zakonom o izvlaštenju i određivanju naknade („Narodne novine“, broj 74/14. i 69/17.; dalje u tekstu: ZION) uređuje se sustav izvlaštenja, način utvrđivanja interesa Republike Hrvatske u tom sustavu, tijela nadležna za provedbu postupka izvlaštenja, pripremne radnje i postupak izvlaštenja, način određivanja naknade za izvlaštene nekretnine, način određivanja naknade za nekretnine koje se po posebnom propisu smatraju izvlaštenima te druga pitanja s tim u vezi.

ZION-om je propisano da postupak u vezi s pripremnim radnjama u svrhu izvlaštenja i postupak izvlaštenja provodi stvarno i mjesno nadležni ured državne uprave odnosno nadležni ured Grada Zagreba.

Budući da Zakon o sustavu državne uprave („Narodne novine“, broj 66/19.; dalje u tekstu: ZSDU), kojim je uređen sustav državne uprave, ne uređuje ustrojavanje ureda državne uprave u županijama, donošenjem ovog Zakona provest će se usklađivanje sa ZSDU-om, na način da se poslovi državne uprave koji su u nadležnosti ureda državne uprave u županiji povjeravaju jedinicama područne (regionalne) samouprave.

# **III. OCJENA I IZVORI POTREBNIH SREDSTAVA ZA PROVOĐENJE ZAKONA**

Za provedbu ovog Zakona nije potrebno osigurati dodatna sredstva u državnom proračunu.

**IV. PRIJEDLOG ZA DONOŠENJE ZAKONA PO HITNOM POSTUPKU**

U skladu s člankom 204. Poslovnika Hrvatskoga sabora („Narodne novine“, broj 81/13., 113/16., 69/17 i 29/18.) predlaže se donošenje ovog Zakona po hitnom postupku. Osobito opravdan razlog za donošenje ovog Zakona po hitnom postupku je pravodobna provedba mjere Nacionalnog programa reformi 2019., u okviru reformskog prioriteta „Unaprjeđenje javne uprave“ koji uključuje mjeru „Decentralizacija i racionalizacija“ te s tim u vezi usklađivanje sa ZSDU-om.

KONAČNI PRIJEDLOG ZAKONA O IZMJENI **ZAKONA O IZVLAŠTENJU I ODREĐIVANJU NAKNADE**

# Članak 1.

U Zakonu o izvlaštenju i određivanju naknade („Narodne novine“, broj 74/14. i 69/17.) u članku 16. stavku 1. riječi: „nadležni ured državne uprave odnosno nadležni ured Grada Zagreba“ zamjenjuju se riječima: „upravno tijelo županije odnosno Grada Zagreba u čijem je djelokrugu obavljanje povjerenih poslova državne uprave koji se odnose na poslove izvlaštenja“.

U stavku 2. istoga članka riječ: „središnje“ ispred riječi: „tijelo državne uprave nadležno za poslove pravosuđa“, briše se.

ZAVRŠNA ODREDBA

**Članak 2.**

Ovaj Zakon objavit će se u „Narodnim novinama“, a stupa na snagu 1. siječnja 2020.

# **OBRAZLOŽENJE**

## **Uz članak 1.**

## U stavku 1. izraz „nadležni ured državne uprave odnosno nadležni ured Grada Zagreba“ zamjenjuje se riječima „upravno tijelo županije odnosno Grada Zagreba u čijem je djelokrugu obavljanje povjerenih poslova državne uprave koji se odnose na poslove izvlaštenja“, radi usklađivanja sa ZSDU-om, koji ne uređuje ustrojavanje ureda državne uprave u županijama, zbog čega se poslovi državne uprave koji su u nadležnosti ureda državne uprave u županiji povjeravaju jedinicama područne (regionalne) samouprave.

## U stavku 2. riječ: „središnje“ ispred riječi: „tijelo državne uprave nadležno za poslove pravosuđa“, briše se, radi usklađivanja sa ZSDU-om kojim je propisano da su ministarstva tijela državne uprave.

**Uz članak 2.**

Ovom odredbom uređuje se stupanje na snagu Zakona.

**TEKST ODREDBE VAŽEĆEG ZAKONA KOJA SE MIJENJA**

Članak 16.

(1) Postupak u vezi s pripremnim radnjama u svrhu izvlaštenja i postupak izvlaštenja provodi stvarno i mjesno nadležni ured državne uprave odnosno nadležni ured Grada Zagreba (u daljnjem tekstu: nadležno tijelo).

(2) Iznimno od stavka 1. ovog članka središnje tijelo državne uprave nadležno za poslove pravosuđa (u daljnjem tekstu: Ministarstvo) provodi postupak izvlaštenja ako se izvlaštenje provodi radi izgradnje građevine ili izvođenja radova za koje je Vlada Republike Hrvatske donijela odluku o proglašenju strateškog projekta Republike Hrvatske.